‘Hrvatska bi mogla biti jedan od najvećih izvoznika banana… Sav urod je unaprijed prodan i to po cijeni od 20 kuna po kilogramu, što je izvrsna otkupna cijena. Otkup je zajamčen, a skladištenja nema jer sve odmah ide na police trgovina. Troškova gotovo da nema, jer nema ni uzročnika bolesti’, priča zadarski poduzetnik otkrivajući drugima svoj unosan biznis

Dragan Marinović (56) odlučio se na potez koji bi rijetkima pao na pamet – uzgoj indijskih banana u Hrvatskoj. I nije pogriješio. Danas mu prodaja ide odlično, a i sretan je što su njegove banane preživjele i niske temperature dok su masline i smokve bile itekako “desetkovane”.

Dragan je u Poličniku kod Zadra s bratom Nevenom paw paw banane zasadio 2016. godine, piše 24 sata.

Za tri godine 21 tona banana

Riječ je o voćki koja ne izgleda kao klasična banana, već je zelena i obla. Okusom podsjeća na mango, avokado i ananas, a ubraja se u supervoće zbog svojih ljekovitih svojstava, među kojima je i tvar koja potiče odumiranje kancerogenih stanica. Njeno lišće, grančice i kora djeluju kao prirodni pesticid pa se od njih i izrađuju ekološki insekticidi.

Dragan je danas najveći proizvođač u Dalmaciji, a svoju proizvodnju od 420 sadnica planira širiti na 24.000 zbog kojih bi uzeo i zemlju u najam. Sadnice su, kaže, skupe i jedna stoji 250 kuna, ali kada stablo izraste do kraja, za šest godina, dat će 50 kilograma banana. Za tri godine Dragan bi trebao imati urod od 21 tone.

‘Za ovim bananama Amerika, Japan, Europa i Kina vape’

“Hrvatska bi mogla biti jedan od najvećih izvoznika banana, jer se ova vrsta, koja ima 50-ak sorti, proizvodi samo u SAD-u, a sva njihova proizvodnja pokriva jedva 0,08 posto potreba američkog tržišta. Za ovim bananama Amerika, Japan, Europa i Kina vape. Kinu zanima i proizvodnja, ali na sadni materijal čekaju dulje od dvije godine nakon što ga avansno plate, tolika je potražnja.

Sav urod je unaprijed prodan i to po cijeni od 20 kuna po kilogramu, što je izvrsna otkupna cijena, pogotovo ako znamo da se jabuke, primjerice, otkupljuju po dvije kune za kilogram. Otkup je zajamčen, a skladištenja nema jer sve odmah ide na police trgovina. Troškova gotovo da nema, jer nema ni uzročnika bolesti”, ispričao je Dragan za 24sata, dodajući kako se za sadnju paw paw banana mogu dobiti i ekološki poticaji.